Det er alt for let at bruge cefalosporiner til svin, selv om der er tale om et kritisk vigtigt antibiotikum til at behandle mennesker for infektioner mod bakterier.

Sådan lyder den dundrende kritik af Fødevarestyrelsen og fødevareminister Esben Lunde Larsen (V) i et debatindlæg i Ugeskrift for læger, som er underskrevet af en lang række af landets førende mikrobiologer, der samtidigt er ledende overlæger rundt omkring på landets sygehuse.

Overlægerne tordner mod, at landmænd kan benytte cefalosporiner, uden at det tæller ekstra i deres medicinregnskab. Regnskabet, der indgår i den såkaldte gul-kort-ordning, blev ellers gjort differentieret af et bredt flertal i Folketinget, der vedtog handlingsplanen mod svine-MRSA i foråret 2015.

Oprindelige havde Fødevarestyrelsen foreslået, at cefalosporiner skulle tælle ti gange så meget som smalspektret antibiotika i regnskabet. Ifølge debatindlægget modsatte Landbrug & Fødevarer og Veterinærmedicinsk Industriforening sig reglerne. Kun de nyeste cefalosporiner af tredje- og fjerdegeneration skulle vægte faktor 10, mens de ældre cefalosporiner af første- og andengeneration liberaliseres og fremover kun burde vægte faktor 1.

Og sådan blev det, ærgrer lægerne, der er samlet i Dansk Selskab for Klinisk Mikrobiologi, sig:

'Fødevarestyrelsen efterkom erhvervets og medicinindustriens ønske, således at første- og andengenerations cefalosporiner nu vægtes med faktor 1. Det åbner for, at svineproducenter i højere grad kan bruge disse cefalosporiner fremover.'

De undrer sig højlydt over, at der ikke sad læger i Fødevarestyrelsens arbgejdsgruppe, men kun 'repræsentanter for landbruget, medicinindustrien, dyrlægeforeningen og dyrlæger fra DTU og Københavns Universitet.' Lægerne blev end ikke spurgt til råds om den 'farlige beslutning,' som de omtaler den.

'Vi finder det stærkt beklageligt, at ministeriet har imødekommet fødevareproducenternes og medicinindustriens pres og liberaliseret brugen af første- og andengenerationscefalosporiner. Det er uansvarligt at øge brugen af disse stoffer i svineproduktionen, fordi det med stor sandsynlighed vil føre til flere resistente bakterier, som kan overføres til mennesker og på længere sigt true folkesundheden,' skriver de.

Lægerne opfordrer derfor Esben Lunde Larsen til at ændre reglerne tilbage til det oprindelige forslag, eller set med deres øjne endnu bedre at forbyde dem helt.

'Landbruget har kunnet leve uden at bruge disse antibiotika i årevis og bør også kunne det fremover.'

Intet tyder dog på, at lægerne får deres vilje. Tværtimod afviser Esben Lunde Larsen i et grundigt svar i Ugeskrift for Læger, at der overhovedet er et problem.

'Vægtningen af de ældre første- og andengenerations cefalosporiner er uændret på 1, blandt andet fordi der ikke er markedsført første- og andengenerations cefalosporiner til svin, ligesom de ikke er kritisk vigtige,' skriver han.

'Skulle første- og andengenerations cefalosporiner på et tidspunkt blive markedsført til svin, vil Fødevarestyrelsen se på, om vægtningen bør justeres,' tilføjer ministeren.

Han forholder sig dog ikke direkte til lægernes kritik af, at også de ældre generationer af cefalosporiner skaber resistens.

'Brug af alle typer cefalosporiner fremmer udbredelsen af multiresistente bakterier. Blandt eksemplerne kan nævnes ESBL-producerende Salmonella og E. coli, VRE og MRSA. Derfor er det afgørende, at forbruget holdes på det lavest mulige niveau,' skriver mikrobiologerne.